Vlugte op koers ná brandstoftekort by Kaapstad-lughawe(Foto: Maroela Media) Vlugte na en vanaf die Kaapstad Internasionale-lughawe gaan weer voort soos geskeduleer. Dit volg ná brandstoftekorte weens faktore wat een van die groot verskaffers van brandstof aan die lugdienste raak. Volgens die Lughawensmaatskappy van Suid-Afrika (Acsa) is die situasie nou stabiel en word die situasie fyn dopgehou. “Bykomende invoere is bevestig om plaaslike produksie aan te vul en brandstofverskaffers prioritiseer tenkwa-aflewerings aan die lughawe om aan die daaglikse vraag te voldoen,” het Acsa gesê. Die bestuur van Acsa sal in samewerking met lugrederye en brandstofverskaffers voortgaan om die betroubaarheid van produksie en die leweringstempo aan die lughawe te monitor om kansellasies te voorkom en ontwrigting te minimaliseer. Alle reisigers word steeds versoek om hul vlugskedules te monitor en ingelig te bly via die relevante lugrederye se webwerwe. Die Kaapstad-lughawe het verlede jaar ook ŉ brandstoftekort ondervind.